Saan jätkuvalt armsaid kirjakesi, tervitusi ja õnnitlusi ja täna üks üsna natuke tuttav naine kirjutas justkui vabandades, et ei jõudnud kahjuks mulle GoMaailma blogisse toetust avaldama tulla, sest ta mees ei rääkinud talle, mis teoksil on, kuigi ise lugemas-kommenteerimas oli käinud. Üks ammune töökaaslane helistas eile, et õnnitleda ja pärida  mõningaid üksikasju ja lisas, et ta ei võtnud seda mu loo kommenteerimise palvet üldse tõsiselt, et olla mõelnud, et mis ma luulutan jälle, aga vana tutvuse ja viisakuse poolest ikka käis seal blogis ära ja nüüd siis äkki näeb - Ülle lähebki ilmareisile! Et, kurat, tegidki ära!